題古器物銘贈得甫兼簡諸友
作者：劉跂
朝代：宋

paragraphs: 往者李龍眠，監河國城岸。
家多古時器，羅列供客玩。
爵觚屢飲我，鼎鬲貯肴膳。
到今李侯書，一展如對面。
邇來三十載，復向趙卿見。
收藏又何富，摹寫粲黄卷。
沈酣夏商周，餘嗜到兩漢。
銘識文字祖，曾玄成籀篆。
頗通蒼雅學，不畏魚魯眩。
遂將傳琬琰，索我序且讚。
我衰心力薄，游不出里閈。
孔懷忘年友，契闊異州縣。
深慚千里駕，請畢十日燕。
諸賢共留連，更頼三語掾。